**UNIUNEA NAȚIONALĂ A BAROURILOR DIN ROMÂNIA**

**CONGRESUL AVOCAȚILOR**

**BUCUREȘTI, 25-26 IUNIE 2021**

**HOTĂRÂREA NR. 08**

**privind propunerile făcute în cadrul dezbaterilor Congresului, precum și materialele scrise transmise Congresului de delegații care au propus adoptarea de hotărâri, rezoluții, apeluri privitoare la modificarea directă de către Congres a unor acte cu caracter infra-parlamentar care intră în competența acestuia, dar și cu privire la modificarea/completarea unor acte normative**

*Congresul Avocaților, constituit în conformitate cu dispozițiile art. 61 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare (în continuare Lege),*

*Luând în examinare* *propunerile făcute în cadrul dezbaterilor Congresului, precum și materialele scrise transmise Congresului de delegații care au propus adoptarea de hotărâri, rezoluții, apeluri privitoare la modificarea directă de către Congres a unor acte cu caracter infra-parlamentar care intră în competența acestuia, dar și cu privire la modificarea/ completarea unor acte normative,*

*În aplicarea dispozițiilor art. 63 alin. (1) lit. d), e), f), și j) și alin.(2) din Lege,*

 *Constatând faptul că s-au constituit cvorumul și majoritatea prevăzute pentru aprobare,*

**HOTĂRĂȘTE:**

**I. Cu privire la organizarea profesiei de avocat**

 Art. 1. - Se transmit spre analiză și dezbatere Grupului de lucru al Consiliului UNBR privind perfecționarea legislației profesiei/a celei cu impact asupra profesiei (GL1), în proxima ședință a acestuia următoarele propuneri depuse în preziua Congresului avocaților sau în Congres de delegați:

* 1. modificarea și completarea prevederilor **Legii nr. 51/1995**, după cum urmează:
1. completarea art. 4 din Legea nr. 51/1995 cu 3 noi alineate (2-4), astfel:

*„(2) Utilizarea oricăror forme sau mijloace de constrângere sau intimidare ori recurgerea la orice altă acțiune sau inacțiune  având ca scop împiedicarea avocatului de a-și exercita profesia conform legii, statutului profesiei și codului deontologic constituie infracțiune și se pedepsește cu închisoarea de la 6 luni la 3 ani. Dacă infracțiunea este săvârșită de către un organ judiciar, limitele de pedeapsa se majorează cu o treime.*

*(3) Fapta de a pune în mișcare acțiunea penală ori de a lua o măsură preventivă împotriva unui avocat, de a trimite în judecată sau de a condamna un avocat pentru opiniile juridice ale acestuia, pentru exercitarea drepturilor ori pentru îndeplinirea obligațiilor prevăzute de prezenta lege se pedepsește cu închisoarea de la 3 la 10 ani și interzicerea exercitării dreptului de ocupa o funcție publică.*

*(4) Luarea, prelungirea sau menținerea, după caz, de masuri preventive împotriva unui avocat va fi comunicată deîndată Baroului din care acesta face parte, împreuna cu un exemplar al ordonanței procurorului sau Încheierii instanței privind măsurile preventive, atunci când acuzațiile împotriva avocatului au legătura cu exercitarea profesiei sale. Dacă măsura preventivă este privativă de libertate, un membru al Consiliului Baroului, desemnat de către Barou, va putea lua legătura deîndată, cu asigurarea confidențialității, cu avocatul vizat și va putea consulta dosarul cauzei, cu privire la probele care justifică luarea măsurii preventive. Punerea în mișcare a acțiunii penale sau trimiterea în judecată a avocatului, pentru infracțiuni care au legătură cu exercitarea profesiei sale, vor fi de asemenea notificate Baroului, împreună cu o copie a actelor de dispoziție corespunzătoare ale organelor judiciare. Organele profesiei de avocat au obligația de a păstra confidențialitatea privind aspectele de care iau cunoștință in condițiile de mai sus.”*

1. completarea art. 10 alin. (1) din nr. 51/1995, astfel: „*Barourile și U.N.B.R. asigură exercitarea calificată a dreptului de apărare, competența și disciplina profesională, protecția demnității și onoarei avocaților membri si constituie singurele organe competente să constate încălcarea normelor de conduită profesională*.”;
2. modificarea art. 11 din Legea nr. 51/1995, astfel: „*Avocatul este dator să păstreze secretul profesional privitor la orice aspect al cauzei care i-a fost încredințată, cu excepția cazurilor prevăzute expres de prezenta lege și de Statutul profesiei de avocat.*”
3. completarea art. 11 cu 2 noi alineate (2) și (3): „*(2) Nicio informație încredințată de client sau cunoscută pe orice altă cale în exercitarea profesiei privind faptele sau actele clientului ori ale oricăror alte persoane care produc efecte în privința clientului său nu va putea fi destăinuită, indiferente de natura suportului său. folosirea oricăror asemenea destăinuiri în proceduri judiciare, extrajudiciare sau administrative este interzisă. in considerarea caracterului de ordine publică al secretului profesional, actele prin care se dispune în acest sens sunt lovite de nulitatea absoluta.*

*(3) în îndeplinirea prezentei obligații, avocatul nu poate fi subiect activ al infracțiunilor de nedenunțare, omisiunea sesizării, sustragerea sau distrugerea de probe ori de înscrisuri, favorizarea făptuitorului și de obstrucționare a justiției prevăzute în Codul Penal al României, al infracțiunii prevăzute de dispozițiile art. 25 din Legea nr. 78/200 sau al oricărei alte infracțiuni similare prevăzute în orice alte legi speciale.”;*

1. completarea art. 30 din legea nr. 51/1995 cu un nou alineat (11), astfel: „*Onorariul se stabilește liber între avocat și client și nu poate fi cenzurat de către organele judiciare sau alte autorități ale statului, cu excepția reducerii onorariilor avocațiale în cadrul soluționării cererilor având ca obiect acordarea cheltuielilor de judecată. În acest caz reducerea poate fi realizată doar la cererea părții interesate, în cazul unei vădite disproporții între cuantumul onorariului și serviciile avocațiale prestate și fără a se coborî sub nivelul onorariului minimal stabilit sau recomandat de către Consiliul UNBR sau de către alte organisme și asociații profesionale.”;*
2. abrogarea art. 34 alin. (2) din Legea nr. 51/1995 sau completarea sa cu completarea cu înscrisurile si datele încredințate de client (*Sunt exceptate de la măsura ridicării de înscrisuri și de la măsura confiscării: a) înscrisurile care conțin comunicări între avocat și clientul său; b) înscrisurile care conțin consemnări efectuate de către avocat cu privire la aspecte referitoare la apărarea unui client.);*
3. modificarea/completarea art. 34 din Legea nr. 51/1995, astfel:

„(*1) Pentru asigurarea secretului profesional, actele și lucrările cu caracter profesional aflate asupra avocatului, a colaboratorilor sau angajaților formei de exercitare a profesiei, în domiciliul, reședință sau la sediul profesional al acestora, la sediul Baroului sau în spațiile rezervate pentru avocați ale instanțelor judecătorești, precum și în orice alt spațiu utilizat, în condițiile legii sau ale statului profesiei de avocat, pentru exercitarea profesiei de avocat, sunt inviolabile.*

*(2) Percheziționarea avocatului, a colaboratorilor sau angajaților formei de exercitare a profesiei, a domiciliului, reședinței sau sediului acestora, a sediului Baroului sau al U.N.B.R. sau a spațiilor rezervate pentru avocați ale instanțelor judecătorești, precum și a oricărui altui spațiu utilizat, in condițiile legii sau ale statului profesiei de avocat, pentru exercitarea profesiei de avocat, sau ridicarea de înscrisuri și bunuri nu poate fi făcută decât de procuror, în baza unui mandat emis în condițiile legii.*

*(3) La efectuarea percheziției si, corespunzător, a ridicării de înscrisuri sau bunuri, are dreptul să participe un membru al Consiliului sau, în mod excepțional, un avocat desemnat de organele de conducere, ca reprezentant al Baroului pe raza căruia se desfășoară activitatea judiciară. Acesta va fi desemnat deîndată de către Barou, în urma informării făcută de procuror, cel mai târziu odată cu prezentarea acestuia la locul efectuării activității judiciare. Neprezentarea reprezentantului în maxim două ore de la informarea Baroului cu privire la percheziție permite începerea și desfășurarea percheziției în absența acestuia. Percheziția se înregistrează audio și video.*

*(4) Este interzisă ridicarea de obiecte, sisteme electronice și informatice, înscrisuri sau orice mijloace de proba fără legătura cu obiectul cauzei în care s-a dispus percheziția. Forma de exercitare a profesiei căreia îi aparțin suporți de stocare a informației sau înscrisurile ridicate în original cu ocazia percheziției are dreptul să obțină de la organul judiciar care instrumentează cauza copii sau duplicate necesare desfășurării activității profesionale în termen de 3 zile de la ridicarea acestora.*

*(5) Sunt exceptate de la măsura ridicării de înscrisuri, de la obligația de predare a acestora și de la măsura confiscării:*

 *a) înscrisurile care conțin comunicări între avocat și clientul său;*

 *b) înscrisurile care conțin consemnări efectuate de către avocat cu privire la aspecte referitoare la apărarea unui client;*

 *c) înscrisurile și datele încredințate de client.*

*(6) Nu vor putea fi ascultate și înregistrate, cu niciun fel de mijloace tehnice, convorbirile telefonice ale avocatului și nici nu vor putea fi interceptate și înregistrate corespondența si comunicările acestuia cu caracter profesional, decât în condițiile și cu procedura prevăzute de lege.*

*(7) Raportul dintre avocat și persoana pe care o asistă sau o reprezintă nu poate forma obiectul supravegherii tehnice decât dacă există date că avocatul săvârșește ori pregătește săvârșirea unei infracțiuni dintre cele prevăzute în art. 139 alin. (2) din Codul de procedură penală. Dacă pe parcursul sau după executarea măsurii rezultă că activitățile de supraveghere tehnică au vizat și raporturile dintre avocat și suspectul ori inculpatul pe care acesta îl apără, probele obținute nu pot fi folosite în cadrul niciunui proces penal, urmând a fi distruse, de îndată, de către procuror. Judecătorul care a dispus măsura este informat, de îndată, de către procuror. Judecătorul dispune informarea avocatului.*

*(8) Încălcarea dispozițiilor alineatelor (2) –(7) se sancționează cu nulitatea absolută a actului prin care s-a dispus sau autorizat administrarea probei ori prin care aceasta a fost administrată.*

*(9) Avocatul nu poate fi subiect activ al infracțiunii de favorizare a făptuitorului în legătură cu asistența juridică acordată propriului client și nici al persoanelor ale căror fapte produc efecte juridice defavorabile clientului asistat, reprezentat ori consultat.*

*(10) Declarația unei persoane privind raporturile juridice cu un avocat în legătură cu activitățile prevăzute de art.3 din prezenta lege nu va putea fi folosită, în procesul penal, împotriva acestuia.*”;

1. completarea art. 38 alin. (1) din Legea nr. 51/1995, astfel: „*În exercitarea profesiei, avocații sunt parteneri indispensabili ai justiției, ocrotiți de lege, fără a putea fi asimilați funcționarilor publici, cu excepția situațiilor în care atestă identitatea părților, a conținutului sau datei unui act în scopul ocrotirii independenței avocatului, acesta nu va putea fi calificat drept funcționar public în întelesul legii penale în nicio împrejurare, generală sau excepțională*.”
2. modificarea art. 38 alin. (3) din Legea nr. 51/1995, astfel: „*Avocatul nu răspunde penal pentru susținerile făcute oral sau în scris, în forma adecvată și cu respectarea prevederilor alin. (2), în fața instanțelor de judecată, a organelor de urmărire penală, a autorităților cu atribuții jurisdicționale, a notarilor publici și a executorilor judecătorești, a organelor administrației publice și a instituțiilor, precum și a altor persoane juridice, în condițiile legii și nici dacă sunt în legătură cu consultațiile oferite justițiabililor ori cu formularea apărării în acea cauză ori pentru susținerile făcute în cadrul consultațiilor verbale sau consultațiilor scrise acordate clienților.”*
3. modificarea art. 38 alin. (3) din Legea nr. 51/1995, astfel: „*Avocatul nu răspunde penal pentru susținerile făcute oral sau în scris, în forma adecvată și cu respectarea prevederilor alin. (2), în fața instanțelor de judecată, a organelor de urmărire penală a autorităților cu atribuții jurisdicționale, a notarilor publici și a executorilor judecătorești, a organelor administrației publice și a instituțiilor, precum și a altor persoane juridice, în condițiile legii*.”
4. Modificarea/completarea art. 38 din Legea nr. 51/1995, astfel:

*„(1) În exercitarea profesiei, avocații sunt parteneri indispensabili ai justiției, ocrotiți de lege, fără a putea fi asimilați funcționarilor publici, cu excepția situațiilor în care atestă identitatea părților, a conținutului sau datei unui act. În scopul ocrotirii independenței avocatului, acesta nu va putea fi calificat drept funcționar public în înțelesul legii penale în nicio împrejurare, generală sau excepțională.*

*(2) Avocații nu vor fi identificați cu clienții lor sau cu cauzele clienților lor ca urmare a exercitării activității profesionale.*

*(3) Avocatul este obligat să respecte solemnitatea ședinței de judecată, să nu folosească cuvinte sau expresii de natură a aduce atingere demnității judecătorului, procurorului, altor avocați, părților sau reprezentanților acestora în proces. Nerespectarea acestor obligații constituie abatere disciplinară gravă.*

*(4) Avocatul nu răspunde penal pentru susținerile făcute oral sau în scris în fața instanțelor de judecată, a organelor de urmărire penală sau a altor organe administrative de jurisdicție. (se elimina dispozițiile privind consultația)*

*(5) Nu constituie abatere disciplinară și nici nu pot atrage alte forme de răspundere juridică a avocatului opiniile juridice ale acestuia, exercitarea drepturilor, îndeplinirea obligațiilor prevăzute de lege și folosirea mijloacelor legale pentru pregătirea și realizarea efectivă a apărării libertăților, drepturilor și intereselor legitime ale clienților săi.”*

1. modificarea art. 45 alin. (3) din Legea nr. 51/1995, astfel: „*Avocatul nu poate fi ascultat ca martor și nu poate furniza relații niciunei autorități sau persoane cu privire la cauza care i-a fost încredințată*.”;
2. abrogarea art. 45 alin. (5) din Legea nr. 51/1995;
3. modificarea/completarea art. 45 alin. (8) din Legea nr. 51/1995, astfel:

„(8) *Nu constituie infracțiune fapta avocatului de nedenunțare a unor fapte despre care ia cunoștință în exercitarea profesiei, cu excepția următoarelor fapte, numai în măsura în care nu și-au consumat sau epuizat efectele: 1.omor, ucidere din culpă sau altă* *infracțiune care a avut ca urmare moartea unei persoane; 2.genocid, infracțiuni contra umanității sau infracțiuni de război contra persoanelor; 3.cele prevăzute de art. 32-38 din Legea nr. 535/2004 privind prevenirea și combaterea terorismului, cu modificările și completările ulterioare.*

*(81) În toate cazurile, este exonerat de răspundere avocatul care previne săvârșirea infracțiunii sau consecințele acesteia în alt mod decât denunțarea făptuitorului.*

*(82) De asemenea, avocatul este exonerat de răspundere în ipoteza in care organele judiciare au fost sesizate pe orice altă cale.*

*(83) Avocatul nu răspunde nici pentru nedenunțarea faptelor oricăror alte persoane care produc efecte în privința clientului său, exceptând faptele enumerate în dispozițiile art.45 alin.8 care nu și-au consumat sau epuizat efectele.”;*

1. modificarea art. 60 alin. (1) din Legea nr. Legea nr. 51/1995, în sensul convocării Congresului avocaților cu cel puțin 2 luni înainte de data stabilită pentru desfășurarea acestuia;
2. completarea art. 88 din Legea nr. 51/1995, pentru introducerea unei sancțiuni complementare constând în obligarea avocatului sancționat disciplinar să urmeze cursurile de pregătire profesională din cadrul INPPA, respectiv ale disciplinei organizarea și exercitarea profesiei de avocat.
3. modificarea/completarea Legii nr. 51/1995 în ce privește următoarele:

- posibilitatea ca și delegații aleși la congres, reprezentanți ai corpului profesional la nivel de barouri, să poată convoca Congresul extraordinar al avocaților, în situații excepționale care impun organizarea unei sesiuni extraordinare;

- separația și independența competentelor și atribuțiilor în interiorul profesiei, un sistem transparent si asumat în ceea ce privește responsabilitatea decizională, astfel încât Congresul Avocaților, care procedează, prin competențele date de lege, la exercitarea unui control al activității organelor de conducere ale profesiei la nivel central, să își poată îndeplini în mod onest atribuțiile (în prezent, decanii tuturor barourilor din tara, membrii Consiliului U.N.B.R, care sunt delegați de drept, președintele C.A.A, președinții filialelor C.A.A, cenzorii care pot fi și delegați aleși la Congres, s.a.m.d, neexistând interdicții în ce privește înscrierea acestora la alegerile pentru congres, au drept de vot cu privire la aprobarea Raportului anual al Consiliului U.N.B.R., Bugetului anual al C.A.A. și execuția bugetară anuală, precum și a Bugetului anual al U.N.B.R și execuția bugetară, situație în care nu putem vorbi despre o reala imparțialitate și descentralizare, aceștia "votându-și practic propriile rapoarte și bugete", ceea ce reprezintă o abatere gravă nu numai de la principiile ce țin de esența profesiei ci de la însăși principiile etice specifice nobilei profesii de avocat).

* 1. modificarea și completarea prevederilor **Statutului profesiei de avocat**, după cum urmează:
		1. modificarea Statutului profesiei de avocat in sensul ca Baroul sa aibă atribuții de reprezentare a avocatului in anumite situații (Proiectul ”Baroul reprezentantul avocatului”;
		2. modificarea art. 80 alin. (1) din Statutul profesiei de avocat, astfel: „*Congresul avocaților este organul suprem de conducere a profesiei de avocat, fiind interzisă exercitarea atribuțiilor legale ori statutare ale acestuia de către orice alt organ al UNBR.*” (în acord cu această prevedere se impune și abrogarea art. 16 alin. (2) din Regulamentul de organizare și funcționare a UNBR, adoptat prin Hotărârea Consiliului UNBR nr. 5/2011);
		3. modificarea art. 234 alin. (4) din Statutul profesiei de avocat, astfel: „*Avocatul ales nu este obligat să își asigure substituirea dacă în contractul de asistență juridică este prevăzut expres refuzul clientului în acest sens*.”;
		4. modificarea art. 296 alin. (3) din Statutul profesiei de avocat, astfel: „*Avocatul îndrumător trebuie să aibă reputație profesională neștirbită, vechimea prevăzută de art. 19 din Lege și să declare expres situațiile în care se află dacă sunt incidente cazurile prevăzute la art. 20 alin. (8) și la art. 21 din Lege, care vor fi consemnate în contractele prevăzute la art. 295. Avocații pot acorda îndrumare profesională numai avocaților stagiari înscriși în baroul din care ei fac parte sau în circumscripția căruia și-au stabilit.”;*
		5. completarea Statutului profesiei de avocat privind:

- necesitatea informării în timp util, deci a existentei unei perioade rezonabile pentru studiere si analiza de către delegații aleși a materialelor supuse dezbaterii, raportul anual si bugetele anuale, precum și pregătirii si expunerii in scris a unor eventuale propuneri de modificări legislative privind profesia de avocat, astfel cum rezulta din dispozițiile art.63 din lege, opinii privind tema anuală propusa de U.N.B.R.

- asigurarea unei transparente integrale a modalității de desfășurare a lucrărilor congresului și transmiterea in timp real a lucrărilor;

* + 1. Modificarea/completarea Statutului profesiei de avocat de către Președintele Comisiei Centrale de Disciplină privind:

- introducerea alin. 4 la art. 266 cu următorul conținut: „Acțiunea disciplinară va fi însoțită de o adeverință care să ateste situația profesională și disciplinară a avocatului cercetat în conformitate cu cazierul disciplinar”;

- modificarea art. 267 teza a II-a, care urmează să aibă următorul cuprins: „Consiliile barourilor sunt obligate să întocmească un cazier disciplinar în care să țină evidența sancțiunilor disciplinare ale fiecărui avocat și să comunice situația disciplinară a avocatului cercetat instanțelor disciplinare o dată cu exercitarea acțiunii disciplinare.”;

- completarea art. 279 alin. 6 care urmează să aibă următorul cuprins: “După efectuarea cercetărilor, consilierul delegat întocmește un referat scris în care va consemna faptele, probele administrate, poziția celui cercetat, sancțiunile disciplinare aplicate în perioada exercitării profesiei, conform cazierului disciplinar și propunerea privind soluționarea plângerii sau sesizării”.

* + 1. completarea art. 312 din Statut, prin introducerea unor atribuții specifice ale INPPA pentru organizarea unor cursuri speciale de pregătire profesională pentru avocații condamnați disciplinar la sancțiunea complementară constând în obligarea avocatului sancționat disciplinar să urmeze cursurile de pregătire profesională din cadrul INPPA:

Art. 2. - Se transmit spre analiză și dezbatere Grupului de lucru al Consiliului UNBR privind problematica CAA (GL4), în proxima ședință a acestuia următoarele propuneri privind modificarea și completarea **Legii nr. 72/2016** privind sistemul de pensii si alte drepturi de asigurări sociale ale avocaților, depuse în preziua Congresului avocaților sau în Congres de delegați:

* + 1. modificarea/completarea art. 86 alin. (1) din Legea nr. 72/2016, astfel*: - „În sistemul de pensii și alte drepturi de asigurări sociale ale avocaților, asiguratul aflat în incapacitate temporara de muncă și care nu realizează venituri din profesie in perioada in care se afla in incapacitate temporara de munca, beneficiază de indemnizație pentru incapacitate temporară de muncă.”;*
		2. modificarea art. 104 din Legea nr. 72/2016 astfel: „A*vocații nu vor plăti contribuții de asigurări sociale in perioada in care avocatul beneficiază de drepturi de asigurări sociale.”*
		3. *modificarea/completarea art. 138* din Legea nr. 72/2016 astfel*: - „În aplicarea prezentei legi, C.A.A. poate elabora norme de aplicare care se supun dezbaterii publice corpului avocaților cu cel puțin 60 de zile înainte de Congresul avocaților si suspuse spre aprobare Congresului avocaților.”*;

**II. Cu privire la legislația cu impact asupra profesiei de avocat:**

Art. 3. – Se transmit spre analiză și dezbatere Grupului de lucru al Consiliului UNBR privind perfecționarea legislației profesiei/a celei cu impact asupra profesiei (GL1), în proxima ședință a acestuia următoarele propuneri depuse în preziua Congresului avocaților sau în Congres de delegați:

1. art. 366 Cod de procedură civilă – Modificarea domeniului de aplicare a procedurii administrării probelor de către avocați sau consilieri juridici, prin includerea materiilor ce pot constitui obiect al medierii sau al altei forme alternative de soluționare a conflictelor, prevăzut de art. 601 din Legea nr. 192/2006 privind medierea și organizarea profesiei de mediator, și în principal în materia dreptului familiei, în situațiile reglementate de art. 64 din aceeași lege: „a) continuarea căsătoriei; b) partajul de bunuri comune; c) exercițiul drepturilor părintești; d) stabilirea domiciliului copiilor; e) contribuția părinților la întreținerea copiilor; f) orice alte neînțelegeri care apar în raporturile dintre soți cu privire la drepturi de care ei pot dispune potrivit legii”.

2. Art. 368 alin. (2) Cod de procedură civilă coroborat cu art. 372 alin. (1) Cod de procedură civilă – Modificarea articolelor enunțate în sensul în care odată cu cererea de chemare în judecată avocații să atașeze și programul de administrare a probelor. Acestea vor putea fi comunicate și pârâtului, care va putea atașa la întâmpinare și propunerea privind programul de administrare a probelor și o va comunica reclamantului. În camera de consiliu va putea lua act de manifestarea de voință a părților ca probele să fie administrate de către avocați și la termenul de încuviințare a probelor se va pronunța cu privire la programul de administrare a probelor propus de părți.

3. Art. 378 Cod de procedură civilă – Autentificarea declarațiilor consemnate de către un notar public este inutilă. Există programe software care redau în scris discuțiile orale.

4. art. 45 alin. (2) teza a II-a din Ordonanța de Urgență nr. 80/2013 – Pronunțarea cu privire la restituirea a jumătate din taxa de timbru odată cu pronunțarea hotărârii, la fel ca în cazul medierii.

5. introducerea unor prevederi privind regimul comunicării hotărârilor judecătorești/alte acte de procedură în perioada de vacanță judecătorească

6. modificarea legislației privind taxele judiciare de timbru în sensul ca instanțele de judecată să fie beneficiarele sumelor colectate cu titlu de taxe judiciare de timbru, iar nu unitățile administrativ teritoriale, în paralel cu solicitarea privind urgentarea de către Parlament a aprobării ordonanței, care se află de timp îndelungat pe agenda acestuia (se va analiza dacă se va solicita în prealabil un punct de vedere de la C.S.M. în ceea ce privește respectarea independenței judecătorului raportat la conținutul propunerii de modificare legislativă.

7. art. 94 alin. (5) Cod de procedură penală: „*În cursul urmăririi penale, exceptând comunicările cu clientul sau și demersurile procesuale prevăzute de lege, avocatul are obligația de a păstra confidențialitatea sau secretul datelor și actelor de care a luat cunoștință cu ocazia consultării dosarului.*”

8. modificarea Legii nr.318/2004 - desemnarea de drept a președintelui UNBR ca reprezentant al avocaților în Consiliul Superior al Magistraturii.

**III. Protocolului tripartit încheiat între U.N.B.R, Ministerul Justiției și Ministerul Public – Parchetul de pe lângă ICCJ la 14.02.2019 privind stabilirea onorariilor cuvenite avocaților pentru furnizarea serviciilor de asistență judiciară în materie penală, pentru prestarea, în cadrul sistemului de ajutor public judiciar, a serviciilor de asistență judiciară și/sau reprezentare ori de asistență extrajudiciară, precum și pentru asigurarea serviciilor de asistență judiciară privind accesul internațional la justiție în materie civila și cooperarea judiciară internațională în materie penală sub aspectul eficientizării și optimizării rolului avocatului din oficiu în societatea românească**

 Art. 4. Se trimit la grupul de lucru însărcinat cu negocierea Protocolului tripartit pentru a fi avute în vedere următoarele propuneri:

1. Majorarea tuturor onorariilor prevăzute în protocol cu cel puțin 50% luând în considerare, pe de o parte, rata inflației pentru cuantumul onorariilor stabilite la 14.02.2019 și pe de altă parte, cheltuielile suportate de avocatul din oficiu, deplasări, taxe și impozite, precum și reținerea procentului de 2% din onorariul brut încasat;

2. Modificarea art.5 alin.2 din protocol, astfel: „*Onorariile cuvenite avocaților pentru asistența judiciară acordată, potrivit prevederilor alin.1, în cursul urmăririi penale se acordă o singura dată:*

*a) prin ordonanța procurorului după începerea urmăririi penale in rem, pentru întreaga durată a urmăririi penale;*

*b) prin hotărâre, în cursul judecății, separat pentru fiecare grad de jurisdicție.”;*

3. Completarea art. 6 din Protocol, astfel: „*Delegația apărătorului din oficiu încetează, potrivit art.91 alin.4 din Codul de procedura penală, la prezentarea apărătorului ales. În acest caz, procurorul prin ordonanță sau după caz, instanța prin încheiere, va dispune plata onorariului cuvenit apărătorului desemnat din oficiu, stabilit în protocol, cu excepția cazului în care avocatul ales se prezintă la primul termen la care este solicitat avocatul din oficiu, respectiv la organul de urmărire penală sau la instanța de judecată sau la alte autorități cu atribuții jurisdicționale. Onorariul în acest caz, nu poate fi mai mic de 50% din valoarea onorariului ce ar fi fost cuvenit dacă prestația avocațială din oficiu ar fi fost finalizată*.”;

4. Completarea art. 10 alin. (2) din Protocol, astfel: În situația în care activitatea avocațială presupune un volum mare de lucru sau se realizează în cauze de complexitate deosebită organul judiciar poate să majoreze cuantumul onorariilor până la dublul limitei minime prevăzute de prezentul protocol, ce s-ar fi cuvenit avocaților pentru furnizarea serviciilor de asistență judiciară. În situația în care termenul de soluționare a cauzei depășește un termen de 6 luni, onorariul inițial se majorează obligatoriu cu 50% iar în cazul depășirii unui termen de 1 an cu 100%;

5. Completarea protocolului cu prevederi, la "Capitolul III Onorarii pentru asigurarea activităților de asistență judiciară în materie penală", în sensul acordării unui onorariu distinct pentru acordarea de consultații și grefe de către avocat la locurile de detenție, unde se află suspectul inculpatul sau persoana condamnată, reținuți, arestați sau condamnați, secții de poliție sau penitenciare, respectiv minim 554 lei pentru o consultație sau grefa la locul de detenție;

6. Completarea art. 11 din Protocol, astfel: *Onorariile cuvenite avocaților în temeiul convențiilor de colaborare încheiate potrivit prevederilor art.50 alin.1 lit. a din Ordonanța de urgență a Guvernului nr.51/2008, aprobata cu modificări și completări prin Legea nr.193/2008, se stabilesc în limitele valorilor prevăzute în prezentul protocol și se renegociază anual.*

**IV: Alte propuneri**

Art. 5. Se remit la Consiliul UNBR pentru analiză și decizie următoarele propuneri:

1. înființarea unei instituții financiare nebancare (IFN) ori casă de ajutor reciproc (CAR) – decizia va fi supusă ratificării Congresului avocaților;

2. înființarea unei comisii la nivel UNBR pentru cercetarea abuzurilor împotriva avocaților – Consiliul UNBR va stabili principiile pentru participarea la aceasta și componența;

3. posibilitatea avocaților de a formula opinii juridice cu privire la hotărârile judecătorești sub umbrela baroului;

4. reanalizarea Ghidului de bune practici privind relația sistemului judiciar cu celelalte profesii juridice, în special avocați (retragerea acordului, formularea unor eventuale propuneri de completare/modificare;

5. modificarea procentelor de repartizare a contribuțiilor între fondul de pensii și fondul de asigurări sociale;

6. întocmirea unor rapoarte de evaluare de către un evaluator ANEVAR pentru imobilele care urmează să fie înstrăinate din patrimoniul C.A.A.;

7. modificarea Regulamentului de examen de absolvire a I.N.P.P.A.

Art. 6. Inițiatorii propunerilor vor fi invitați la ședința grupurilor de lucru în care se vor dezbate propunerile prevăzute la art. 1, 2 și 3.

Art. 7. Grupurile de lucru 1 și 4 vor depune raport scris cu privire la propunerile menționate pentru a fi analizat de Comisia Permanentă și de Consiliului UNBR în proxima ședință de după Congres.

Art. 8. Prezenta Hotărâre se afișează pe pagina web a UNBR ([www.unbr.ro](http://www.unbr.ro/)) și se comunică prin e-mail barourilor, care vor asigura comunicarea hotărârii către membrii acestora.

**P R E Ș E D I N T E U.N.B.R.**

**Av. dr. Traian-Cornel BRICIU**